**Kaupungeille keinoja valmistautua ilmastonmuutokseen**

**Uusi julkaisu esittelee innovatiivisia ratkaisuja Pohjoismaiden ja Baltian maiden**

**kaupungeissa**

**13. kesäkuuta 2023 (Kööpenhamina, Tanska) Kaupungit ympäri maailmaa etsivät kuumeisesti keinoja reagoida ilmastonmuutokseen ja pyrkivät luomaan kestäviä kaupunkiympäristöjä. Tämän takia olemme julkaisseet esitteen, jossa on 12 upeaa esimerkkiä urbaanista muutoksesta Pohjoismaissa ja Baltian maissa. EU:n toimielimen Euroopan innovaatio- ja teknologiainstituutin hanke EIT Urban Mobility on laatinut tämän innostavan sekä innovatiivisia ratkaisuja esittelevän julkaisun. Se tarjoaa eurooppalaisille kaupungeille arvokkaita ideoita ja inspiraatiota julkisen tilan käytön radikaaliin muuttamiseen niin, että samalla vähennetään päästöjä, parannetaan ilman laatua ja osallistetaan kaupunkien asukkaita.**

[Tämän julkaisun](https://pub.norden.org/nord2023-015/) nimi on **”Urban Climate Adaptation in the Nordics” (UCAN)**, ja siihen on koottu Pohjoismaista ja Baltian maista uraauurtavia hankkeita ja onnistuneita ratkaisuja, joilla kaupungit ovat muuttaneet julkista tilaa vihreämmäksi, kestävämmiksi ja viihtyisämmäksi. Julkaisun tapauskertomukset on suunnattu kaupunkien viranhaltijoille ja suunnittelijoille, ja niitä on koottu **Kööpenhaminasta, Suur-Tukholman alueelta, Helsingistä, Aarhusista, Helsingborgista, Riiasta, Vilnasta ja Tartosta**. Julkaisu esittelee erilaisia keinoja joilla kaupungit voivat vahvistaa resilienssiään ilmastonmuutosta kohtaan. Näitä ovat muun muassa puiden istuttaminen ja katujen vihertäminen tai vesivarastojen rakentaminen ja hulevesien hallinnan kehittäminen, samalla parantaen kaupunkilaisten elämänlaatua.

Julkaisu antaa esimerkkejä kauaskantoisen ajattelun ja holistisen lähestymistavan voimasta: tapauskertomukset ulottuvat Kööpenhaminan visionäärisestä Østerbron asuinalueen keskeisen aukion ja kadun uudelleen suunnittelusta, jossa on nerokkaasti huomioitu hulevesien hallinta, alueen muokkaaminen jalankulkijoille sopivammaksi ja vihreä infrastruktuuri, aina Nackassa toteutettuihin ratkaisuihin, joissa puututaan tehokkaasti ja kestävällä tavalla nopean kaupungistumisen haasteisiin, samalla kohentaen julkista tilaa.

Julkaisu korostaa myös pieniltä vaikuttavien toimenpiteiden suurta muutosvoimaa. Esimerkit Helsingistä, Riiasta ja Vilnasta kertovat siitä, miten valtava vaikutus voi olla autojen pysäköintialueiden ottamisella uuteen käyttöön, urbaanien alueiden elävöittämisellä, autoliikenteen vähentämisellä ja aktiivisen liikkuvuuden tukemisella. Tällaisten toimenpiteiden on havaittu käynnistävän suurempia muutoksia ja saavan aikaan laajempaa positiivista kehitystä. [[Tutustu tapauskertomuksiin](https://pub.norden.org/nord2023-015/case-studies.html)](https://pub.norden.org/nord2023-015/case-studies.html) tarkemmin täällä.

Julkaisussa esitellään myös **11 suositusta**, joiden avulla kaupungin hallinto voi muuttaa julkista tilaa niin, että muutos mahdollistaa ilmastonmuutokseen sopeutumisen ja fossiilittoman liikkuvuuden samalla kun varmistetaan asukkaiden, ja erityisesti nuorten, osallistaminen. Kaupungit voivat näitä suosituksia noudattamalla kehittää urbaania liikkuvuutta ja sopeutua ilmastonmuutokseen samalla kun ne tukevat kansalaisten osallisuutta ja hyödyntävät eurooppalaisista hankkeista saatuja neuvoja.

**Anders Bengtsson, Head of Innovation Hub North, EIT Urban Mobility** *”Meidän on saatava poliitikot ja kaupunkisuunnittelijat ymmärtämään tilanteen vakavuus. Tarkastelimmepa asiaa sitten ympäristön, kansanterveyden tai osallisuuden näkökulmasta, Euroopan kaupunkien on muututtava kestävämmiksi ja eritoten kasvatettava resilienssiään nopeasti muuttuvaa ilmastoa kohtaan. Kaupungit ovat EIT Urban Mobilityn toiminnan ytimessä, ja tämän julkaisun tapauskertomukset ja käytännön suositukset voivat auttaa kaupunkeja toteuttamaan tämän elintärkeän siirtymän.”*

**Anna Maria Gran, Senior Adviser, Pohjoismaiden ministerineuvoston Pohjoismaisen ilmasto- ja ilmatyöryhmän (NKL) koordinaattori**: *”Pohjoismaiden ministerineuvoston visiona on tehdä Pohjoismaiden alueesta maailman kestävin ja yhtenäisin alue vuoteen 2030 mennessä. Tämä tarkoittaa ilmastoneutraalien ratkaisujen ja ilmastonmuutokseen sopeutumisen tukemista sekä sitä, että annamme kansalaisyhteiskunnalle ja erityisesti lapsille ja nuorille mahdollisuuden osallistua tähän työhön. EIT Urban Mobilityn hanke Urban Climate Adaptation in the Nordics (UCAN) tukee tätä päämäärää hyvin, ja toivomme tämän julkaisun innostavan ja auttavan muita pohjoismaisia ja eurooppalaisia kaupunkeja niiden vihreässä siirtymässä.”*

Julkaisussa painotetaan ihmisten osallistamisen tärkeyttä. Se korostaakin erilaisten näkökulmien yhdistämistä niin, että erityisesti nuoret otetaan mukaan kehitystyöhön. EIT Urban Mobilityn uusi nuoria osallistava hanke ”Transform your street!” tuo onnistuneesti arjen haasteita luokkahuoneisiin ja innostaa uutta sukupolvea luomaan kaupunkeihin liittyviä innovaatioita. Kun lapset ja nuoret otetaan mukaan päätöksentekoprosesseihin, kaupungit voivat luoda entistä avoimempia ja kestävämpiä julkisia tiloja, jotka vastaavat kaikkien yhteiskunnan jäsenten tarpeisiin.

TAUSTA

Tätä hanketta on rahoittamassa Pohjoismaiden ministerineuvoston alainen Pohjoismainen ilmasto- ja ilmatyöryhmä (NKL). Pohjoismaiden visiona on olla maailman kestävin ja yhtenäisin alue vuoteen 2030 mennessä. Pohjoismaiden ministerineuvoston kanssa tehtävän yhteistyön on tuettava tätä pyrkimystä. Tämä hanke tukee vihreän siirtymän ja pohjoismaisten ratkaisujen visiota ilmastoneutraaliudesta ja ilmastonmuutokseen sopeutumisesta. Löydät julkaisun täältä: <https://pub.norden.org/nord2023-015/>

**EIT Urban Mobility**

*EIT Urban Mobility on Euroopan unionin toimielimen* [*Euroopan innovaatio- ja teknologiainstituutin (EIT)*](https://eit.europa.eu/) *hanke, jonka tavoitteena on nopeuttaa ratkaisujen löytämistä ja siirtymää kohti käyttäjäkeskeistä, integroitua ja aidosti multimodaalista kuljetusjärjestelmää. Euroopan johtavana urbaanin liikkuvuuden innovaatioyhteisönä EIT Urban Mobility pyrkii kaikin tavoin välttämään hajanaisuutta ja edistämään yhteistyötä kaupunkien, teollisuuden, yliopistomaailman, tutkimuksen ja innovoinnin välillä, jotta kaupunkien vaikeimmat liikkumisen haasteet voitaisiin ratkaista. Sen teollisuus-, tutkimus- ja yliopistokumppanit käyttävät kaupunkeja elävinä laboratorioina osoittaakseen, kuinka uusilla teknologioilla voidaan ratkaista oikeita ongelmia oikeissa kaupungeissa kuljettamalla ihmisiä, tavaroita ja jätteitä aiempaa älykkäämmin.*

**Löydät lisätietoja täältä:** [*www.eiturbanmobility.eu*](http://www.eiturbanmobility.eu/)*.*

**Seuraa EIT Urban Mobilitya täällä:    **